༡སྨན་པས་གཟབ་དགོས་པ།ཁ་ཚར་སོགས་ཀྱི་སྐབས་གཞུང་དང་ལག་ལེན་ཚད་དང་ལྡན་ཁར་སྨན་ཤོག་སོགས་སྟེང་གཙོ་བོའི་སྨན་དང་ཁ་ཚར་སྨན་གང་དང་།ཚད་ཇི་ཙམ།འདུལ་སྦྱོངས་གང་ལྟར་སོགས་གསལ་འགོད་དང་།ཐུན་ཚད་ཇི་ཙམ་དང་།གཏོང་ཚུལ་ཇི་ལྟར་སོགས་ནད་པར་མངགས་བྱ་ཚད་ལྡན་གནང་དགོས་པ་ཡིན།དེ་མིན་ཁ་ཚར་ལས་གཉེན་པོ་དམན་ལྷག་ལོག་པར་མི་འགྱུར་བ་ཞིག་ལ་ཅི་ནས་གཟབ་དགོས་པ་ཡིན།གཞན་ཆུ་བཞིའི་ནད་རིགས་ལ་མཚེ་དང་ཁ་གུར།བཅོས་མའི་གྷི་ཝང་།དོམ་མཁྲིས་སོགས་རྩ་ཁ་སྡོམ་སྨན་དང་།ས་སྨན་རྡོ་སྨན་བཟི་སྨན་རིགས་སོགས་མི་སྤྱོད་པ་གནད།སྦྲུམ་ལྡན་ལ་གླ་རྩི།སྦྲུལ་ཤ།རྒྱ་རུ།དེ་མིན་སྐེམས་སྨན་རིགས།བཟི་སྨན་རིགས།གཏེར་རྫས་སྨན་རིགས་སོགས་སྤྱོད་པར་གཟབ།ཁྲག་རྐྱེན་སྙིང་ནད་དང་།ཁྲག་འཁར་འགག་སོགས་ལ་རྩ་སྒོ་བསྡོམ་པའི་སྨན་རིགས་དོམ་མཁྲིས།ཁ་གུར།མཚེའི་ཁཎྜ།བཅོས་མའི་གྷི་ཝང་ལ་སོགས་སྤྱོད་པར་གཟབ།བཅུད་ལེན་རོ་ཙ།ཟུངས་ཞན།རྒས་པ་གསོ་བ་སོགས་ལ་བཟི་སྨན་སྤྱོད་པར་གཟབ།གཉན་ཤས་ཆེ་བའི་རིགས་ལ་ག་བུར་སྤྱོད་པར་གཟབ་རྒྱུ་དང་དེའི་ཚབ་ཏུ་སྟོང་ཟིལ་གཡའ་ཀྱིའི་ཁཎྜ་བཏང་ཡང་དེ་བས་ལེགས།བཅུད་ལེན་རོ་ཙ་སོཊ་ཀྱི་སྨན་རིགས་དྲོད་སྨན་དང་བསྡེབས་པའམ་བསིལ་དྲོད་སྙོམས་པའི་སྨན་དང་བསྡེབས་པ་ལས་བསིལ་སྨན་དང་མི་སྦྱོར་བ་སོགས་ཡིན་ལ།གཞན་ཡང་མི་འཕྲོད་པའི་རིགས་དཔེར་ན་སྨན་ཡང་བ་དང་ལྕི་བ་སྦྱར་བ་དང་།ཚ་བ་དང་བསིལ་བ་སྦྱར་བ་ལ་སོགས་པ་སྤངས་ཏེ་རོ་ནུས་ཞུ་རྗེས་ཡོན་ཏན་ངོ་བོ་སོགས་ལ་དཔགས་ནས་བསྡེབ་ཚུལ་ཤེས་དགོས།